b'\n_START_ARTICLE_\nUrmas Vadi\n_START_PARAGRAPH_\nUrmas Vadi (s\xc3\xbcndinud 28. veebruaril 1977) on eesti kirjanik, ajakirjanik, stsenarist ja lavastaja._NEWLINE_Vadi l\xc3\xb5petas Tartu Forseliuse G\xc3\xbcmnaasiumi 1997. aastal ja Tallinna Pedagoogika\xc3\xbclikooli raadiore\xc5\xbeii eriala 2002. aastal._NEWLINE_N\xc3\xa4itekirjandusse tuli Vadi lasten\xc3\xa4idenditega. Tuntuse t\xc3\xb5i talle n\xc3\xa4idend "Lendav laev"._NEWLINE_1990. aastate l\xc3\xb5pus oli Vadi Tartu NAKi juhatuse esimees, ent astus sellest hiljem v\xc3\xa4lja.\n_START_SECTION_\nN\xc3\xa4itekirjanikuna\n_START_PARAGRAPH_\nAlates 2001. aastast on teatrites lavastatud terve rida Vadi n\xc3\xa4idendeid: "Varasta veel v\xc3\xb5\xc3\xb5raid karusid" (Ugala), "Lendav laev" (Vanemuine), "Kohtume trompetis!" (Valmieras Teatris, VAT Teater), muusikal Georg Otsast "Georg" (Smithbridge Productions), "Elvis oli kapis!" (VAT Teater), pseudoajalooline p\xc3\xb5nevuslugu "Ballettmeister" (Endla, 2009, lavastaja Andres Noormets) ja "Peeter Volkonski viimane suudlus" (Tartu Uus Teater). Raadioteatris on lavastatud n\xc3\xa4idendid "Varasta veel v\xc3\xb5\xc3\xb5raid karusid" (2000) ja "Maailma parim k\xc3\xbcla" (2009).\n_START_SECTION_\nLavastajana\n_START_PARAGRAPH_\n2004. aastal tegi Vadi VAT Teatris lavastajadeb\xc3\xbc\xc3\xbcdi \xe2\x80\x93 "Kohtume trompetis". 2010. aastal lavastas ta Tartu Uues Teatris enda kirjutatud n\xc3\xa4idendi "Peeter Volkonski viimane suudlus", 2011. aastal "Rein Pakk otsib naist". 2011. aastal lavastas Vadi veel Ugala teatris "Minu isa 20 aastat hiljem". 2012. aastal esietendus Vadil kolm lavastust: "Allaberdi testament" (Tartu Uus Teater), "Hullumaja suvep\xc3\xa4evad Vaino Vahingu ainetel" (Rakvere Teater) ja "Tagasi Eestisse" (Vanemuine).\n_START_SECTION_\nRaadioajakirjanikuna\n_START_PARAGRAPH_\nSuvel 2010 juhtis Vadi Vikerraadios kirjandussaadet "Keda sina viimati lugesid?", milles kirjanikud r\xc3\xa4\xc3\xa4kisid teiste kirjanike tekstidest. 2012. aastal algas Vikerraadios uus saatesari "Kohustuslik kirjandus". 2016. aastast teeb ta Vikerraadios saadet "T\xc3\xb6\xc3\xb6vari". Varem on Vadi toimetanud Vikerraadio kultuurisaateid "Kultuurikaja", "Litter", "Inemise sisu".\n_START_SECTION_\nPere\n_START_PARAGRAPH_\nUrmas Vadi elab Tartus. Ta on abielus, tal on poeg ja t\xc3\xbctar.'